તારીખ ૨૨ જન્યુઆરી ૨૦૧૮એ મહાસુદ પાંચમે વસંત પંચમી છે, વસંત પંચમીનો તહેવાર એ જ્ઞાનનું ઉમદા પર્વ છે. શાસ્ત્રો અનુસાર આ દિવસે વિદ્યાની દેવી સરસ્વતીજીનું પ્રગટ્ય થયું હતું. જ્ઞાનના ઉપાસકો, વિદ્યાર્થીઓ અને વિવિધ શાસ્ત્રના અભ્યાસુઓ આ દિવસે સરસ્વતી વંદના કરીને જ્ઞાનની ઉપાસના કરે છે. ઘણા બુદ્ધિશાળી માણસો અમુક સમયે જ્ઞાન ખોઈ બેસે છે, તો પ્રોફેસર અને વિદ્વાન વ્યક્તિઓને પણ આપણે ભ્રમિત થતા જોયા છે. ઘણા વિદ્યાર્થીઓને નાનપણથી જ યાદ રહેતું નથી, દસ વાર વાંચવા છતાં ધર્મ શાસ્ત્ર સમજી શકાતું નથી. શાસ્ત્રો અનુસાર મનુષ્યને જ્ઞાનનું સ્ફુરણ ત્યારે જ થાય જયારે તેનું જ્ઞાનાવરણીય કર્મ ખપે કે ક્ષય થાય. કોઈપણ લખાણ લખેલો કાગળ બાળી નાખવો, ફાડીને તેની આશાતના કરવી, અંકો કે લખાણ ઉપર ચાલવું, જ્ઞાન કે જ્ઞાની વ્યક્તિની મજાક મશ્કરી કરવી આ બધા કર્મો જ્ઞાનાવરણીય કર્મ બાંધે છે, આ કર્મના ફળરૂપે મનુષ્યને સત્ય-અસત્યનો ભેદ સમજતો નથી. ઘણું મહેનત કરવા છતાં કઈ યાદ રહેતું નથી. આ કર્મના ખરાબ ફળરૂપે મનુષ્ય તેના જીવન દરમ્યાન જ્ઞાન પામી શકતો નથી. કોઈ ભવે જો મનુષ્યે જ્ઞાનની અવહેલના કરી હોય, પુસ્તકો બાળ્યા હોય, જ્ઞાની કે ગુરુજનોની મજાક કરી હોય તેને આ ભાવે જ્ઞાનથી વંચિત રહી અનેક દુઃખો સહન કરવા પડે છે માટે મનુષ્યે હમેશા જ્ઞાનની આરાધના કરવી જોઈએ, જ્ઞાની અને જ્ઞાનને વંદન કરવા જોઈએ. તેમ કરતા આપણે જ્ઞાનની આશાતનાથી બચીશું અને સારા કર્મ બાંધી શકીશું. મનુષ્યે ક્યારેય જાણતા-અજાણતા જ્ઞાની અને જ્ઞાનની આશાતના ના થાય તેનું હમેશા ધ્યાન રાખવું. દુનિયાને જ્ઞાન આપનાર મહાજ્ઞાનીઓ અને તપસ્વી સિદ્ધ પુરુષો પાછળ જ્ઞાનની આરાધના અને ઉપાસના હમેશા જોવા મળે છે.